El Port de Tarragona, immune al coronavirus | Notícies | Indicador d'Economia
Manté el mateix volum de tràfic de mercaderies i durant els 22 primers dies de març les instal·lacions han mogut 1,5 milions de tones
Càrrega de cereals a les naus del Port. FOTO: CEDIDA.
El Port de Tarragona sembla immune a l’impacte del coronavirus i manté un ritme de treball pràcticament igual que en altres anys. Segons l'Autoritat Portuària, durant els 22 primers dies de març les instal·lacions han mogut 1,5 milions de tones de mercaderies. La majoria corresponen al sector dels líquids a lloure amb 331.000 tones de cru, més de 500.000 tones en derivats del petroli -benzina i gasoil- i més de 80.000 tones en productes químics. En els sòlids a lloure s'han mogut 346.000 tones, sobretot de productes energètics com el carbó i coc amb 115.000 tones, i els cereals, pinsos i farines amb més de 120.000 tones mogudes.
El moviment de tràfics segueix sent la prioritat del port, "atès que el proveïment d'energia, matèries primeres i agroalimentaris són essencials per a les persones i les empreses del país, especialment en aquests moments de crisi sanitària".